จับตาประชุมเฟดเริ่มวันนี้! 3 โบรกฯฟันธงยังไม่ขึ้นดอกเบี้ย
จับตาประชุมเฟดเริ่มวันนี้! 3 โบรกฯฟันธงยังไม่ขึ้นดอกเบี้ย
20 ก.ย. 2559

ผู้สื่อข่าวรายงานว่า ในวันนี้ (20 ก.ย.) จะเริ่มมีการประชุมธนาคารกลางสหรัฐฯ (เฟด) ซึ่งจะแล้วเสร็จในวันพรุ่งนี้ (21 ก.ย.) และคาดว่าจะทราบผลในวันที่ 22 ก.ย.59 โดยมีการคาดการณ์ว่าเฟดจะยังคงตรึงอัตราดอกเบี้ยในการประชุมครั้งนี้ นอกจากนี้โบรกเกอร์ต่างให้ความเห็นเป็นเสียงเดียวกันว่าเฟดจะยังตรึงดอกเบี้ย เนื่องจากเศรษฐกิจของสหรัฐยังไม่มีความเข้มแข็ง
 
โดยนักวิเคราะห์ บล.ทรีนีตี้ ระบุในบทวิเคราะห์ ว่าดัชนีหุ้นไทยยังคงเคลื่อนไหวในแดนบวกได้ดี สอดคล้องกับตลาดหุ้นในภูมิภาค ด้วยแรงซื้อหุ้นขนาดใหญ่ผลักดันดัชนีให้เคลื่อนไหวในแดนบวก เช่น กลุ่มสื่อสารและกลุ่มพลังงาน หลังราคาน้ำมันโลกเริ่มดีดฟื้นตัว
ทั้งนี้นักลงทุนคลายความกังวลเกี่ยวกับแนวโน้มการปรับขึ้นดอกเบี้ยนโยบายของเฟดกลางสัปดาห์นี้ (20-21 ก.ย.) โดยเริ่มคาดเฟดจะไม่ปรับขึ้นดอกเบี้ยในการประชุมรอบนี้ เพราะตัวเลขเศรษฐกิจสหรัฐไม่ได้ส่งสัญญาณฟื้นตัวแข็งแกร่ง เพราะตัวเลขการจ้างงานนอกภาคการเกษตรล่าสุดออกมาต่ำกว่าคาด และตัวเลข ISM ทั้งภาคการผลิตและบริการ ปรับตัวลงอย่างมีนัยสำคัญ
 
ขณะเดียวกัน บล.เคจีไอ (ประเทศไทย) ระบุในบทวิเคราะห์ ว่า SET วันนี้แกว่งแคบๆ หลังฟื้นตัวต่อเนื่อง 5 วันทำการ ส่วนหนึ่งเกิดจากหุ้นสื่อสารขึ้นแรงตามข่าวผู้ถือหุ้นใหญ่ JAS ประกาศเทนเดอร์ ปัจจัยระยะสั้นที่น่าจะส่งผลให้ดัชนีพักในวันนี้ได้แก่ ดัชนีได้ฟื้นตัวใกล้ระดับสำคัญเชิงจิตวิทยาที่ 1,500 จุด ขณะที่นักลงทุนต่างชาติสถาบัน และพอร์ต บล.ขายสุทธิพร้อมกันเมื่อวานนี้ อาจจะกดดันจิตวิทยาของตลาดหุ้นเล็กน้อย มองนักลงทุนส่วนหนึ่งอาจชะลอเพื่อติดตามผลประชุมธนาคารกลางญี่ปุ่น (BoJ) และธนาคารสหรัฐ (เฟด) ทั้งนี้ตลาดการเงินจะจับตาถ้อยแถลงของเฟดอย่างใกล้ชิด หลังจากสัญญาเฟดฟันด์ฟิวเจอร์ล่าสุดได้ลดโอกาสที่เฟดจะขึ้นดอกเบี้ยในเดือน ธ.ค.เหลือ 40% จากเดิม 45%
 
นอกจากนี้ บล.เคทีบี (ประเทศไทย) ระบุในบทวิเคราะห์ ว่าภาพรวมของตลาดหุ้นต่างประเทศ เริ่มตั้งแต่ตลาดหุ้นสหรัฐฯคืนที่ผ่านมา จะเห็นได้ว่านักลงทุนเริ่มชะลอการลงทุนก่อนธนาคารกลางสหรัฐฯ (FOMC) และญี่ปุ่น (BOJ) จะเริ่มประชุมวันนี้ (20 ก.ย.) เป็นวันแรก จะทราบผลการประชุมในวันพรุ่งนี้สำหรับ BOJ และวันถัดไปสำหรับ FOMC สิ่งที่สังเกตุได้ คือนักลงลงทุนไม่มั่นใจว่า FOMC หรือ BOJ จะตัดสินใจอย่างไร จึงชะลอการลงทุนไว้ก่อน สวนทางกับการวิเคราะห์ในตลาดที่ส่วนใหญ่คาดว่าทั้งสองแห่งอาจไม่มีการเปลี่ยนนโยบาย
โดยเฉพาะ FOMC เป็นผลให้สินทรัพย์ทางการเงินต่างๆ ชะลอตามกันไปทั้งหมด การซื้อขายของนักลงทุนต่างประเทศในตลาดเอเซียมีสลับบวก-ลบ ไม่มีทิศทางที่ชัดเจน แสดงว่าส่วนใหญ่จะรอดูผลการประชุมนี้
 
อนึ่งการประชุมเฟดครั้งล่าสุดเมื่อวันที่ 28 ก.ค.59 คณะกรรมการกำหนดนโยบายการเงินของเฟด มีมติอย่างไม่เป็นเอกฉันท์ 9-1 ในการประชุมให้คงอัตราดอกเบี้ยระยะสั้นอยู่ในช่วง 0.25-0.50% ขณะที่เฟดคาดการณ์ว่าจะปรับขึ้นอัตราดอกเบี้ยอย่างค่อยเป็นค่อยไป และระบุย้ำว่าจะยังคงจับตาสิ่งบ่งชี้เงินเฟ้อ รวมทั้งพัฒนาการทางการเงิน และเศรษฐกิจโลกอย่างใกล้ชิดต่อไป